Man in hof ná argument by kuierplekWayne van Zyl (Foto: Family Protection Association SA, Facebook) ’n 33-jarige man het Donderdag in die landdroshof in Klerksdorp, Noordwes, verskyn in verband met die moord op Wayne van Zyl (23), wat Sondag buite ŉ plaaslike kuierplek dood is. Frikkie Jansen van Rensburg is op borgtog van R3 000 vrygelaat en die saak is tot 10 Maart uitgestel vir verdere ondersoek. Van Zyl is na bewering Sondag vroegoggend buite die Tipsy Cow-kuierplek in Klerksdorp aangerand en is op die toneel dood verklaar. Die nadoodse ondersoek het aan die lig gebring dat ŉ aar in Van Zyl se nek beskadig is en dat hy gevolglik bloeding op die brein opgedoen het. ŉ Betroubare bron het aan Maroela Media gesê Van Zyl, sy broer, Michael, en sy meisie, Shanice van Loggerenberg, het die aand by dié kuierplek gekuier. “Die broers was glo buite die kuierplek in ŉ onderonsie met ander mense, onder wie Jansen van Rensburg, betrokke,” vertel die bron. Van Zyl se dood het skokgolwe deur die gemeenskap gestuur. Van Zyl het in 2018 aan Hoërskool Schoonspruit in Klerksdorp gematrikuleer. ŉ Personeellid van die skool het aan Maroela Media gesê Van Zyl was ŉ besige leerder wat baie netjies, beleefd en ordentlik was. “Hy het baie vriende gehad en was alom geliefd. Hy het kinders se harte aangeraak,” sê die personeellid. ŉ Gedenkdiens vir Van Zyl word Vrydag om 10:00 in die Nuwe Lewe-kerk in Ametisstraat in Klerksdorp gehou.